Gennemblødt og blændet af peberspray måtte europaparlamentariker Morten Messerschmidt (DF) i aftes flygte fra Taksim-pladsen i Istanbul og de fortsatte sammenstød mellem politi og demonstranter.

I fire uger har vrede tyrkere over hele landet dagligt protesteret over det, de oplever som den tyrkiske regerings voksende magtfuldkommenhed, der gang på gang er fuldt op af voldsomme indgreb mod dem fra politiets side.

I aftes var over titusind for første gang i en uge samlet på selve Taksim-pladsen for at mindes fire demonstranter, der har mistet livet under urolighederne. Blandt dem var ud over Morten Messerschmidt også medparlamentarikeren Dan Jørgensen (S). Sammen har de været i Tyrkiet for at optage DR-programmet »Langt fra Bruxelles«, der sendes til efteråret.